
ΕΛΛΗΝΙΚΗ ΔΗΜΟΚΡΑΤΙΑ
ΠΕΡΙΦΕΡΕΙΑ ΝΟΤΙΟΥ ΑΙΓΑΙΟΥ
Γραφείο Περιφερειάρχη



Ρόδος, 8 Σεπτεμβρίου 2026


ΔΕΛΤΙΟ ΤΥΠΟΥ

Εγκρίθηκε από την Περιφερειακή Επιτροπή η σύναψη  Προγραμματικής Σύμβασης Πολιτισμικής Ανάπτυξης   για την αποκατάσταση και λειτουργική αναβάθμιση του Δικαστικού Μεγάρου Ρόδου 
Η Περιφέρεια Νοτίου Αιγαίου αναλαμβάνει την υλοποίηση του έργου των 5 εκατ. ευρώ, με πλήρη χρηματοδότηση από το Υπουργείο Δικαιοσύνης μέσω του ΤΑΧΔΙΚ, στο πλαίσιο του σχεδιασμού που αποφασίστηκε στη σύσκεψη υπό τον Γιώργο Φλωρίδη
Στο στάδιο της υλοποίησης περνά η απόφαση που ελήφθη κατά την  πρόσφατη σύσκεψη στη Ρόδο υπό τον Υπουργό Δικαιοσύνης Γιώργο Φλωρίδη για την αποκατάσταση του Δικαστικού Μεγάρου, μετά την έγκριση της σύναψης Προγραμματικής Σύμβασης Πολιτισμικής Ανάπτυξης, από την Περιφερειακή Επιτροπή, που συνεδρίασε χθες το μεσημέρι υπό την προεδρία του Περιφερειάρχη Γιώργου Χατζημάρκου. 
Η σύμβαση θα υπογραφεί μεταξύ του Υπουργείου Δικαιοσύνης, του Υπουργείου Πολιτισμού, της Περιφέρειας Νοτίου Αιγαίου και του Ταμείου Χρηματοδότησης Δικαστικών Κτιρίων (ΤΑΧΔΙΚ) και αφορά το έργο «Εργασίες συντήρησης, αποκατάστασης και λειτουργικής αναβάθμισης του Δικαστικού Μεγάρου Ρόδου».
Ο συνολικός προϋπολογισμός του έργου ανέρχεται σε 5.000.000 ευρώ, συμπεριλαμβανομένου του ΦΠΑ, και καλύπτεται εξ ολοκλήρου από το Υπουργείο Δικαιοσύνης μέσω του ΤΑΧΔΙΚ. Η διάρκεια της Προγραμματικής Σύμβασης ορίζεται σε τέσσερα έτη.
Η παρέμβαση αφορά ένα ιστορικό διατηρητέο κτίριο, το οποίο ανεγέρθηκε τμηματικά κατά την περίοδο της ιταλικής κατοχής της Ρόδου, μεταξύ 1923 και 1939, και αποτελεί αναγνωρισμένο αρχιτεκτονικό μνημείο και τοπόσημο της πόλης. Η κατάστασή του καθιστά αναγκαίες άμεσες και οργανωμένες επεμβάσεις, προκειμένου να διασφαλιστούν η δομική του επάρκεια, η προστασία του, η ασφαλής λειτουργία των δικαστικών υπηρεσιών και η εξυπηρέτηση των πολιτών.
Η συγκεκριμένη παρέμβαση έχει σαφή μεταβατικό χαρακτήρα. Στόχος της Προγραμματικής Σύμβασης είναι να αντιμετωπιστούν τα άμεσα και σοβαρά προβλήματα του υφιστάμενου Δικαστικού Μεγάρου, ώστε το ιστορικό κτίριο να παραμείνει ασφαλές και λειτουργικό για όσο διάστημα απαιτηθεί μέχρι να ληφθούν οι οριστικές αποφάσεις και να προχωρήσει η ανέγερση του νέου Δικαστικού Μεγάρου Ρόδου. Η κατεύθυνση αυτή εντάσσεται στον συνολικό σχεδιασμό που συμφωνήθηκε στη σύσκεψη υπό τον Υπουργό Δικαιοσύνης Γιώργο Φλωρίδη: άμεση διασφάλιση της λειτουργίας του σημερινού κτιρίου και παράλληλη δρομολόγηση της μόνιμης λύσης για τη στέγαση των δικαστικών υπηρεσιών της Ρόδου.
Οι παρεμβάσεις θα εκτελούνται σταδιακά και ανά τμήμα του κτιριακού συγκροτήματος. Το χρονοδιάγραμμα του αναδόχου θα προβλέπει τις διαδοχικές φάσεις των εργασιών, τη σειρά παράδοσης των αιθουσών και όλα τα αναγκαία μέτρα, ώστε να διασφαλίζεται η απρόσκοπτη λειτουργία του Δικαστικού Μεγάρου καθ’ όλη τη διάρκεια του έργου.
Η Προγραμματική Σύμβαση καθορίζει ένα σταθερό πλαίσιο συνεργασίας, ώστε να εγκαταλειφθεί η μέχρι σήμερα πρακτική των αποσπασματικών επεμβάσεων και να αντιμετωπιστούν συνολικά τα προβλήματα του κτιρίου.
Όπως επισημάνθηκε κατά τη συνεδρίαση, πρόκειται για εργασίες αναγκαίες για να δώσουν τη λειτουργική εξασφάλιση του συγκεκριμένου κτιρίου, καθώς υπάρχουν τμήματα στα οποία απαιτείται άμεση επέμβαση. Τονίστηκε, παράλληλα, ότι οι παρεμβάσεις που είχαν γίνει μέχρι σήμερα ήταν κατά κύριο λόγο εμβαλωματικού χαρακτήρα, χωρίς να αντιμετωπίζουν τις πραγματικές αιτίες των προβλημάτων. Ενδεικτικά αναφέρθηκαν αυθαίρετα κλεισίματα εσωτερικών προβολών και ελλιπής υγρομόνωση, που έχουν επιβαρύνει περαιτέρω το κτίριο.
Ο Περιφερειάρχης Νοτίου Αιγαίου Γιώργος Χατζημάρκος, αναφερόμενος στην απόφαση, δήλωσε:
«Φτάσαμε στην Προγραμματική Σύμβαση, ώστε να εγκαταστήσουμε εργολαβία για την αποκατάσταση αυτού του υπέροχου κτιρίου, το οποίο σήμερα αντιμετωπίζει πολύ σοβαρά προβλήματα. Χρηματοδότης είναι κατά 100%, το Υπουργείο Δικαιοσύνης μέσω του ΤΑΧΔΙΚ.
Η απόφαση ελήφθη κατά την τελευταία επίσκεψη στη Ρόδο του Υπουργού Δικαιοσύνης, Γιώργου Φλωρίδη, όταν πραγματοποιήθηκε μεγάλη σύσκεψη στην Περιφέρεια. Μας ζητήθηκε η συνδρομή μας και συμφωνήσαμε να αναλάβουμε την υλοποίηση αυτού του εξαιρετικά σοβαρού έργου».
Βάσει της Προγραμματικής Σύμβασης, η Περιφέρεια Νοτίου Αιγαίου αναλαμβάνει, μέσω της Γενικής Διεύθυνσης Υποδομών, την εκτέλεση του έργου, την εκπόνηση ή επικαιροποίηση των απαιτούμενων μελετών, την εξασφάλιση των εγκρίσεων και αδειοδοτήσεων, τη διενέργεια της διαγωνιστικής διαδικασίας, καθώς και τη διοίκηση, επίβλεψη και παρακολούθηση της εργολαβίας.
Το Υπουργείο Δικαιοσύνης ως «Κύριος του ακινήτου του Έργου», θα παρέχει κάθε αναγκαία διοικητική συνδρομή για την υλοποίηση του έργου.
Το Υπουργείο Πολιτισμού ως «Φορέας Υποστήριξης για την υλοποίηση του Έργου», δια της Υπηρεσίας Νεωτέρων Μνημείων και Τεχνικών Έργων Δωδεκανήσου, θα υποστηρίξει την υλοποίηση του έργου, για τη χορήγηση των αναγκαίων κατευθύνσεων και τη μέριμνα για την έκδοση όλων των απαραίτητων εγκρίσεων.
Το ΤΑΧΔΙΚ ως «Φορέας Χρηματοδότησης του Έργου», θα μεριμνήσεις για όλες τις απαιτούμενες ενέργειες εξασφάλισης των απαιτούμενων πιστώσεων και την καταβολή της χρηματοδότησης σύμφωνα με την πρόοδο εκτέλεσης του Έργου.

Το Γραφείο Τύπου

